pythainlp/thai_wikipedia_clean_20230101 huggingface dataset:
ดูก่อนภิกษุทั้งหลาย อริยสาวกผู้ได้ฟังแล้วเห็นอยู่อย่างนี้ ย่อมเบื่อหน่ายแม้ในจักษุ ย่อมเบื่อหน่ายแม้ในรูปทั้งหลาย ย่อมเบื่อหน่ายแม้ในวิญญาณอาศัยจักษุ ย่อมเบื่อหน่ายแม้ในสัมผัสอาศัยจักษุ ย่อมเบื่อหน่ายแม้ในความเสวยอารมณ์ ที่เป็นสุข เป็นทุกข์ หรือมิใช่ทุกข์มิใช่สุข ที่เกิดขึ้นเพราะจักษุสัมผัสเป็นปัจจัย
ย่อมเบื่อหน่ายแม้ในโสต ย่อมเบื่อหน่ายแม้ในเสียงทั้งหลาย ...
ย่อมเบื่อหน่ายแม้ในฆานะ ย่อมเบื่อหน่ายแม้ในกลิ่นทั้งหลาย ...
ย่อมเบื่อหน่ายแม้ในชิวหา ย่อมเบื่อหน่ายแม้ในรสทั้งหลาย ...
ย่อมเบื่อหน่ายแม้ในกาย ย่อมเบื่อหน่ายแม้ในโผฏฐัพพะทั้งหลาย ...
ย่อมเบื่อหน่ายแม้ในมนะ ย่อมเบื่อหน่ายแม้ในธรรมทั้งหลาย ย่อมเบื่อหน่ายแม้ในวิญญาณอาศัยมนะ ย่อมเบื่อหน่ายแม้ในสัมผัสอาศัยมนะ ย่อมเบื่อหน่ายแม้ในความเสวยอารมณ์ที่เป็นสุข เป็นทุกข์ หรือมิใช่ทุกข์มิใช่สุข ที่เกิดขึ้นเพราะมโนสัมผัสเป็นปัจจัย.
เมื่อเบื่อหน่าย ย่อมสิ้นกำหนัด เพราะสิ้นกำหนัด จิตก็พ้น เมื่อจิตพ้นแล้ว ก็รู้ว่าพ้น
แล้ว อริยสาวกนั้นทราบชัดว่า ชาติสิ้นแล้ว พรหมจรรย์ได้อยู่จบแล้ว กิจที่ควรทำได้ทำเสร็จ
แล้ว กิจอื่นอีกเพื่อความเป็นอย่างนี้ไม่มี. ก็แล เมื่อพระผู้มีพระภาคตรัสไวยากรณภาษิตนี้อยู่ จิตของภิกษุ ๑๐๐๐ รูปนั้น พ้นแล้วจากอาสวะทั้งหลาย เพราะไม่ถือมั่น.
อาทิตตปริยายสูตร จบ
BUDSIR VI (พระไตรปิฎกฉบับคอมพิวเตอร์ มหาวิทยาลัยมหิดล)
- พระไตรปิฎก ภาษาไทย เล่มที่ ๔ (วินัยปิฎก มหาวรรค ภาค ๑)ข้อ ๕๕ หน้า ๔๙
- พระไตรปิฎก ภาษาไทย เล่มที่ ๑๘ (สังยุตตนิกาย สฬายตนวรรค)ข้อ ๓๑ หน้า ๑๘
อรรถกถา ดูที่ พระไตรปิฎกและอรรถกถาแปล (ชุด ๙๑ เล่ม)เล่ม ๒๘ หน้า ๓๔
รางวัลเอมมี
รางวัลเอมมี  เป็นรางวัลทางโทรทัศน์ที่พิจารณาผู้ทำงานด้านโทรทัศน์ เทียบเท่าได้กับรางวัลออสการ์ของทางฝั่งภาพยนตร์ โดยนำเสนอหลายส่วนในอุตสาหกรรมทางโทรทัศน์อย่างเช่น รายการบันเทิง ข่าว สารคดี รายการกีฬา รางวัลจัดขึ้นประจำทุกปี โดยจะการแจกรางวัลในสาขาเฉพาะอย่างเช่น ไพรม์ไทม์ เอ็มมี อวอร์ดส ให้กับรายการอเมริกันที่ดีที่สุดในช่วงไพร์มไทม์ (ไม่รวมกีฬา) และ เดย์ไทม์ เอ็มมี อวอร์ดส ให้กับรายการอเมริกันที่ดีที่สุดในช่วงกลางวัน
รางวัลเอ็มมี่
เอ็มมีอวอร์ดส
เอ็มมี่อวอร์ดส
การฑูต
อาลัมบรา
อาลัมบรา  คือพระราชวังและป้อมปราการตั้งอยู่ที่เมืองกรานาดาในแคว้นอันดาลูซิอา ทางภาคใต้ของประเทศสเปน สร้างขึ้นระหว่างปี ค.ศ. 1248-1354 โดยกษัตริย์มุสลิมชาวมัวร์ สุลต่านมุฮัมมัดที่ 1 อิบน์ นัสร์แห่งราชวงศ์นาสริด ซึ่งเป็นราชวงศ์ของชาวมุสลิมราชวงศ์สุดท้ายในสเปน คำว่า "อาลัมบรา" มาจากคำในภาษาอาหรับว่า "อัลฮัมรออ์"  แปลว่า "(สิ่ง) ที่มีสีแดง" เนื่องจากตัวป้อมปราการนั้นก่อสร้างด้วยหิน ดิน และอิฐสีแดง ส่วนอาคารอื่น ๆ ซึ่งสร้างด้วยใช้ปูนขาวเป็นส่วนประกอบก็จะเห็นเป็นสีออกแดง ๆ เช่นกัน
สถาปัตยกรรมของพระราชวังอาลัมบรามีความโดดเด่นด้วยลายแกะสลักอย่างละเอียดและประณีต ทั้งผนัง เสา เพดาน โค้งซุ้มประตูต่าง ๆ ล้วนแกะสลักอย่างละเอียด นับเป็นงานศิลป์ชั้นยอดของชาวมัวร์ในยุคนั้น อาลัมบราถือเป็นผลงานชิ้นเอกของสถาปัตยกรรมมัวร์
แม้อาลัมบราจะมีที่ตั้งอยู่บนเนินเขาสูง แต่ก็มีระบบการจัดการเกี่ยวกับน้ำที่ดี มีการทำคูคลองส่งน้ำจากด้านล่างขึ้นมายังพระราชวังเพื่อใช้ในการอุปโภคบริโภค ซึ่งเป็นการแสดงให้เห็นถึงภูมิปัญญาด้านการชลประทานของชาวมัวร์ได้เป็นอย่างดี
ในช่วงคริสต์ศตวรรษที่ 18 ถึงต้นคริสต์ศตวรรษที่ 19 อาลัมบราถูกทอดทิ้งจนค่อย ๆ กลายสภาพเป็นที่พักของบรรดาคนจรจัดที่มาอาศัยอยู่กันอย่างระเกะระกะ และทรุดโทรมลงไปเรื่อย ๆ พระราชวังบางส่วนถูกทำลายเนื่องจากความไม่รู้ถึงคุณค่าของพระราชวังแห่งนี้ อย่างไรก็ดี หลังจากที่อาลัมบราได้กลายเป็นฉากหนึ่งในนวนิยายเรื่อง "Tales of the Alhambra" รัฐบาลสเปนก็ได้ให้ความสนใจในการบูรณปฏิสังขรณ์พระราชวังแห่งนี้ให้กลับมามีสภาพที่ดีอีกครั้ง และได้รับการขึ้นทะเบียนเป็นมรดกโลกร่วมกับสถานที่ในบริเวณเดียวกันอีกสองแห่งในนามว่า "อาลัมบรา, เฆเนราลิเฟ และอัลไบซินแห่งกรานาดา"
เศรษฐกิจตกต่ำครั้งใหญ่
สโตนเฮนจ์
สโตนเฮนจ์  เป็นอนุสรณ์สถานยุคก่อนประวัติศาสตร์ กลางทุ่งราบกว้างใหญ่บนที่ราบซอลส์บรี (Salisbury Plain) ในบริเวณตอนใต้ของเกาะอังกฤษ ตัวอนุสรณ์สถานประกอบด้วยแท่งหินขนาดยักษ์ 112 ก้อน ตั้งเรียงกันเป็นวงกลมซ้อนกัน 3 วง แท่งหินบางอันตั้งขึ้น บางอันวางนอนลง และบางอันก็ถูกวางซ้อนกัน
นักโบราณคดีเชื่อว่ากลุ่มกองหินนี้ถูกสร้างขึ้นจากที่ไหนสักแห่งเมื่อประมาณ 3000–2000 ปีก่อนคริสตกาล กล่าวคือ การหาอายุจากคาร์บอนกัมมันตรังสีเมื่อ พ.ศ. 2551 เผยให้เห็นว่าหินก้อนแรกถูกวางตั้งเมื่อประมาณ 2400–2200 ปีก่อนคริสตกาล ในขณะที่ทฤษฎีอื่น ๆ ระบุว่ากลุ่มหินที่ถูกวางตั้งมาตั้งแต่ก่อนหน้านั้นถึง 3000 ปีก่อนคริสตกาล
นักวิทยาศาสตร์และนักประวัติศาสตร์ต่างสงสัยว่า คนในสมัยก่อนสามารถยกแท่งหินที่มีน้ำหนักกว่า 30 ตัน ขึ้นไปวางเรียงกันได้อย่างไร ทั้ง ๆ ที่ปราศจากเครื่องทุ่นแรงอย่างที่เราใช้อยู่ในปัจจุบัน และบริเวณที่ราบดังกล่าวไม่มีก้อนหินขนาดมหึมานี้ ดังนั้นจึงสันนิษฐานว่าผู้สร้างต้องทำการชักลากแท่งหินยักษ์ทั้งหมดมาจากที่อื่น ซึ่งคาดว่าน่าจะมาจาก "ทุ่งมาร์ลโบโร" ที่อยู่ไกลออกไปประมาณ 40 กิโลเมตร
สโตนเฮนจ์และหินบริเวณโดยรอบได้ถูกขึ้นทะเบียนเป็นมรดกโลกในปี ค.ศ. 1986 และยังถูกจัดให้เป็นหนึ่งในเจ็ดสิ่งมหัศจรรย์ของโลกในยุคกลางอีกด้วย
ทวนทอง นิยมชาติ
ทวนทอง นิยมชาติ นักดนตรีชาวไทย เริ่มต้นการทำงานดนตรีจากการเป็นนักดนตรีบันทึกเสียงในสตูดิโอให้หลายๆอัลบั้มตั้งแต่ช่วงปี 1998 เป็นต้นมาตั้งแต่เป็นนักศึกษาสาขา จิตรกรรม ที่ มศว.ประสานมิตร ก่อนจบการศึกษาได้ออกอัลบั้ม "So Beautiful" กับวง emely ซึ่งประกอบด้วยรุ่นพี่คณะเดียวกันอีก4คน รวมทั้ง จีระศักดิ์ ภักดีโต มือเบสของวง Day Tripper ในเวลาต่อมา ภายใต้การดูแลของ รุ่งโรจน์ อุปถัมภ์โพธิวัฒน์ จากวง ครับ
หลังจากนั้น ทวนทอง วาสิต และ จีระศักดิ์ ก็ได้ร่วมกันก่อตั้งวง Day Tripper ขึ้นหลังจากกลับมาพบกันที่ About Cafe'ในงานนิทรรศการภาพถ่าย ช่วงเดือนมิถุนายน ปี 2001 ก่อนจะมีผลงานอย่างต่อเนื่องเป็นเวลา 7 ปี ประกอบด้วย
หลังจากอัลบั้มล่าสุดของ เดย์ ทริปเปอร์ GUILTY ทวนทอง ได้เป็นโปรดิวเซอร์ ให้กับวาสิตในการทำงานอัลบั้มเดี่ยวและศิลปินอื่นๆอีกหลายคน
นอกจากนั้นทวนทอง นิยมชาติ ยังได้ทำงานร่วมกับวงfuton วงดนตรีหลากเชื้อชาติที่มี SIMON GILBERT อดีตมือกลองจากวง suede ทั้งการเป็นguitarist และ composer ให้กับวงในการแสดงสดและ ในอัลบั้มตั้งแต่ช่วงปลายปี 2006 เป็นต้นมา( อัลบั้มpainkiller)และได้ร่วมทัวร์คอนเสิร์ตทั้งในและต่างประเทศอย่างอังกฤษ ญี่ปุ่น เยอรมัน สิงคโปร์ มาเลเซีย และในงาน เฟสติวอล ใหญ่ๆในหลายประเทศ และภายหลังจาก จีน กษิดิศ นักร้องนำของวง ผันตัวเองเพื่อเป็นศิลปินเดี่ยว วง futon ก็เปลี่ยนชื่อเป็น goo นับตั้งแต่ช่วงกลางปี2009 เป็นต้นมา
นอกจากการทำงานเพลงกับวงต่างๆ ทวนทอง ยังมีโปรเจกต์ ดนตรีภายใต้ชื่อ Deathtrip ที่มีการนำเสนอ noise music อย่างชัดเจน โดยมีการแสดงเดี่ยว และร่วมกับศิลปินมากมายทั้งไทย และ สากล ตั้งแต่ปี 2002 เป็นต้นมา โดยมีผลงานทั้งสิ้น5อัลบั้ม ได้แก่
และtrack hiroshima ในอัลบั้มรวมเพลง panda rangers (2005)
และล่าสุดทวนทองมีงานอัลบั้มเดี่ยวครั้งแรกในชีวิต ชื่อว่า Blackpainting ที่ออกกับสังกัดเพลงpunkrockในประเทศญี่ปุ่น cr japan ในเดือน พฤษภาคม ปี2010 พร้อมกับทัวร์คอนเสิร์ตไปในหลายประเทศในแถบเอเซีย เช่น ญี่ปุ่น จีน มาเลเซีย เวียดนาม และในเฟสติวอลสำคัญๆในประเทศไทยอีกมากมาย
ภายหลังจากการเดินทางเพื่อแสดงคอนเสิร์ตรอบภูมิภาคในแถบเอเซีย ก็ก่อให้เกิดการรวมกลุ่มของผู้ที่ชื่นชอบและชื่นชมในรูปแบบการทำงานของทวนทอง ก่อให้เกิดเป็นกลุ่ม Tuan Army ขึ้นโดยมีวัตถุประสงค์คือการช่วยเหลือกันในระหว่างวงดนตรีในกลุ่มให้เกิดการจัดงานคอนเสิร์ตทั้งใหญ่และเล็กจำนวนมากอย่างต่อเนื่องตั้งแต่ปี 2010 เป็นต้นมาโดยมีทวนทองที่เป็นทั้งผู้ให้คำปรึกษาและแรงบันดาลใจ
หลังจากทำกิจกรรมกับเยาวชนทั่วประเทศภายหลังทวนทอง ได้สร้างงานเทศกาลดนตรีและศิลปะร่วมสมัยเพื่อเยาวชน Youth of Nation ขึ้นตั้งแต่ปี 2555 จนถึงปัจจุบัน เป็นเทศกาลดนตรีขนาดใหญ่ที่เด็กวัยรุ่นฝันว่าจะได้เข้าร่วม ซึ่งภายหลัง Youth of Nation ได้แตกแขนงออกเป็นกิจกรรมทางสังคมอีกมากมาย เช่นกิจกรรมด้านการศึกษาฟรี กิจกรรมทางการตลาดร่วมกับภาคธุรกิจเอกชน กิจกรรมทางด้านสังคมกับภาครัฐ กิจกรรมดนตรีบำบัดที่ทำกับเยาวชนกลุ่มเสี่ยง รวมถึงขยายผลต่อยอดนำเยาวชนในโครงการเข้าสู่การจ้างงานในสายอาชีพการจัดการกิจกรรมดนตรีและอีเวนท์ ผ่าน บริษัท ทวนทอง นิยมชาติ จำกัด ซึ่งทวนทองเปิดขึ้นเพื่อรองรับรูปแบบงานที่หลากหลายที่เกิดขึ้นหลังจากประสบความสำเร็จในการทำงานหลายด้าน ในปัจจุบัน ทวนทอง ทำงานในบทบาทหน้าที่ที่ปรึกษาทางการตลาดเพื่อการพาณิชย์ และการตลาดเพื่อสังคม ให้กับสินค้าและบริษัทชั้นนำมากมาย โดยในปี2559 ทวนทอง ได้รับรางวัล ส่งเสริมผู้บริหารและนักพัฒนาระดับสูงสู่ประชาคมอาเซียน สาขาพัฒนาสังคม จากงาน Asean Awards 2016 มอบโดย พลเรือเอก ชุมพล ปัจจุสานนท์ อดีตองคมนตรี
เครื่องดนตรีหลัก.
ช่วงปี ๒๕๕๓ ก่อนออกอัลบั้ม blackpanting ทวนทองได้รับเลือกให้เป็น endoser คนแรกของประเทศไทยให้กับกีตาร์ fernandes แบรนด์กีตาร์ชั้นนำของประเทศญี่ปุ่นที่มีpresenterที่เป็นที่รู้จักอย่างกว้างขวางอย่าง Hide วง X-Japan ,ken วง l'arc en ciel ,tomoyasu hotei ,dave kushner ฯลฯ
กานาเป
กานาเป  หรือบางครั้งเขียนว่า คานาเป้ เป็นอาหารชิ้นเล็ก ๆ ที่มักมีไว้ตกแต่งอาหาร สามารถถือได้โดยนิ้วมือและมักรับประทานได้ภายในคำเดียว มักเสิร์ฟในช่วงค็อกเทล กานาเปส่วนใหญ่มักจะรสเค็มหรือเผ็ดเพื่อทำให้แขกดื่มได้มากขึ้น ชิ้นส่วนของกานาเป เช่น แคร็กเกอร์ ขนมปังหั่นเป็นแผ่นชิ้นเล็ก ๆ ขนมปังอบ ตัดออกในรูปร่างต่างกัน อาจทาเนย และด้านบนอาจเป็นเนื้อสัตว์ เนื้อปลา เนยแข็ง คาเวียร์ ฟัวกรา ซอส หรือเครื่องปรุงอื่น ๆ
Canapé
โรงเรียนศรีบุณยานนท์
โรงเรียนศรีบุณยานนท์ เป็นโรงเรียนประจำจังหวัดนนทบุรี ตั้งอยู่ในตำบลสวนใหญ่ อำเภอเมืองนนทบุรี
โรงเรียนศรีบุณยานนท์เดิมชื่อว่า โรงเรียนวัดท้ายเมือง ก่อตั้งเมื่อวันที่ 26 กรกฎาคม พ.ศ. 2451 ด้วยความริเริ่มของพระครูเดช เจ้าอาวาสวัดท้ายเมือง ร่วมกับพระยาสยามนนทเขตขยัน ปลัดจังหวัดนนทบุรี และเปิดสอนในระดับประถมศึกษา โดยมีครูชอบ มีชูเวท เป็นครูใหญ่
ใน พ.ศ. 2467 ทางราชการได้ยกฐานะโรงเรียนวัดท้ายเมืองขึ้นเป็นโรงเรียนประจำจังหวัดนนทบุรี ใช้อักษรย่อว่า น.บ.1 โรงเรียนเปิดสอนถึงระดับมัธยมศึกษาจนกระทั่งใน พ.ศ. 2470 จึงได้สร้างอาคารเรียนถาวรหลังแรกเป็นอาคารไม้ 2 ชั้น โดยได้รับความอนุเคราะห์จากพระครูเดช, พระยาศิริชัยบุรินทร์ ผู้ว่าราชการจังหวัดนนทบุรี, ขุนศิริแมน จ่าศาลจังหวัดนนทบุรี, ขุนการัญสิกขภาร ธรรมการจังหวัดนนทบุรี และนายซิวซองอ๊วน ศรีบุณเรือง ผู้อำนวยการบริษัทพัฒนาการ เป็นกำลังสำคัญในการจัดหาทุนในครั้งนั้น และในวันที่ 8 พฤศจิกายน พ.ศ. 2470 พระวรวงศ์เธอ กรมหมื่นพิทยลาภพฤฒิยากร ขณะทรงดำรงพระอิสริยยศเป็นพระวรวงศ์เธอ พระองค์เจ้าธานีนิวัต เสนาบดีกระทรวงธรรมการ เสด็จมาทรงเป็นประธานในพิธีเปิดอาคารถาวรหลังแรกและประทานนามโรงเรียนว่า โรงเรียนศรีบุณยานนท์ โดยมีนามทางราชการว่า โรงเรียนประจำจังหวัดนนทบุรี ศรีบุณยานนท์ และมีครูชื่น นิวาศะบุตร ดำรงตำแหน่งครูใหญ่คนแรก
ปัจจุบันโรงเรียนศรีบุณยานนท์มีอาคารเรียนทั้งหมด 9 อาคาร ซึ่งได้จัดสร้างจากเงินงบประมาณและจากเงินบริจาคของผู้มีจิตศรัทธา นอกจากนี้ โรงเรียนยังได้รับการคัดเลือกให้เป็นศูนย์พัฒนาการเรียนการสอนกลุ่มสาระการเรียนรู้สังคมศึกษา ศาสนา และวัฒนธรรม และเป็นศูนย์โครงการพัฒนาและส่งเสริมผู้มีความสามารถพิเศษทางวิทยาศาสตร์และเทคโนโลยี (พสวท.) อีกด้วย
ในปี พ.ศ. 2526 และ พ.ศ. 2540 โรงเรียนศรีบุณยานนท์ได้รับการคัดเลือกจากกระทรวงศึกษาธิการให้เป็นโรงเรียนรางวัลพระราชทานระดับมัธยมศึกษาขนาดใหญ่
ศรีบุณยานนท์
อันโนะ ฮารุนะ
คลองรังสิตประยูรศักดิ์
แก๊งชะนีกับอีแอบ
แก๊งชะนีกับอีแอบ เป็นภาพยนตร์ไทยที่ออกฉายเมื่อวันที่ 13 กรกฎาคม พ.ศ. 2549 โดยค่าย จีทีเอช กำกับโดยยงยุทธ ทองกองทุน ภาพยนตร์ทำรายได้ 49.12 ล้านบาท
ด้วยความร่วมมือกันของ GTH กับการ์ตูนไทยสตูดิโอ จับมือร่วมมุขฮาพาภาพยนตร์ "แก๊งชะนีกับอีแอบ" มาในฉบับการ์ตูน โดยผู้เขียนบทหนัง "โอ๋ และ อำ" ได้เป็นผู้เขียนบทในเวอร์ชันการ์ตูนด้วย
ไมเคิล พอร์เตอร์
ศาสตราจารย์ ไมเคิล ยูจีน พอร์เตอร์  (เกิดในปี พ.ศ. 2490) เป็นนักคิด นักบริหาร และนักเศรษฐศาสตร์ มีชื่อเสียงในส่วนของการบริหารเชิงกลยุทธ์ โดยเป็นผู้พัฒนาทฤษฎีในเรื่องกลยุทธ์การแข่งขัน
ไมเคิล พอร์เตอร์จบการศึกษาระดับปริญญาตรี ในสาขาวิศวกรรมอากาศยานและเครื่องกลจากมหาวิทยาลัยพรินซ์ตันในปี พ.ศ. 2512 ซึ่งต่อมาได้เปลี่ยนสายไปเรียนในด้านการบริหาร โดยศึกษาเอ็มบีเอต่อ และจบการศึกษาในปี 2514 จากมหาวิทยาลัยฮาร์เวิร์ด และจบปริญญาเอกในสาขาเศรษฐศาสตร์ธุรกิจในปี 2516 ที่มหาวิทลัยเดียวกัน
ไมเคิล พอร์เตอร์ มีผลงานหนังสือในปัจจุบันทั้งหมด 18 เล่ม และเป็นนักเขียนในบทความ ในหัวข้อกลยุทธ์การแข่งขัน และ ความได้เปรียบในการแข่งขัน อีกหลายคอลัมน์ เขาได้รับรางวัลแม็คคินซีย์จากฮาร์เวิร์ดบีซินสรีวิว 6 ครั้ง เขาได้รับการยกย่องว่าเป็นหนึ่งในบุคคลชั้นนำในวงการธุรกิจและเศรษฐศาสตร์ในโลกยุคใหม่ โดยองค์ความรู้ของเขาได้ถูกนำมาใช้ในวงการธุรกิจและถูกนำมาสอนในสถานการศึกษาหลายแห่ง ล่าสุดเขาได้สนใจและศึกษาในอุตสาหกรรมด้านสาธารณสุขของสหรัฐอเมริกา โดยได้ร่วมเขียนหนังสือกับเอลิซาเบธ ทีสเบิร์ก ในด้านการพัฒนากลยุทธ์รวมถึงเขียนกรอบงานที่จะใช้ปรับเปลี่ยนระบบประกันสุขภาพของสหรัฐอเมริกาจากเดิมเข้าสู่ระบบใหม่
นอกเหนือจากผลงานวิจัย งานเขียน และงานสอน ไมเคิล พอร์เตอร์ ได้เป็นที่ปรึกษาให้แก่บริษัทเอกชนชั้นนำ เช่น แคเตอร์พิลลาร์, พร็อกเตอร์แอนด์แกมเบิล หรือ รอยัลดัตช์เชลล์ นอกจากนี้เขาได้เป็นคณะกรรมการบริหารของ เธอร์โมฟิชเชอร์ไซเอนทิฟิก และ พาราเมตริกเทคโนโลยีคอร์ปเปอเรชัน และได้เป็นทีปรึกษาให้กับรัฐบาลสหรัฐอเมริกาในด้านของเศรษฐศาสตร์ และเขายังคงเป็นที่ปรึกษาให้กับทางรัฐบาลของประเทศเกาหลีใต้ และประเทศรวันดา
ไมเคิล พอร์เตอร์ เป็นหนึ่งผู้ก่อตั้งบริษัทที่ปรึกษามอนิเตอร์กรุ๊ป และกลุ่มเอฟเอสจี
ในปี 2543 เขาได้รับตำแหน่งศาสตราจารย์จากมหาวิทยาลัยฮาร์เวิร์ด.
ชาญณรงค์ ขันทีท้าว
ศูนย์แพทยศาสตรศึกษาชั้นคลินิก โรงพยาบาลราชบุรี
ศูนย์แพทยศาสตรศึกษาชั้นคลินิก โรงพยาบาลสวรรค์ประชารักษ์
ไททีวี
กีฬายุวชนโลก
กีฬายุวชนโลก  หรือตัวย่อว่า ICG เป็นการแข่งขันกีฬาระดับนานาชาติของบรรดาเด็กนักเรียนทั้งชายและหญิงจากทั่วทุกมุมโลกที่มีอายุระหว่าง 12-15 ปี โดยจัดขึ้นเป็นประจำทุกปีตามเมืองสำคัญของประเทศต่างๆที่เป็นเจ้าภาพ การแข่งขันกีฬายุวชนโลกถือกำเนิดขึ้นมาจากการที่ชาวยุโรปได้ร่วมมือกันจัดตั้งเทศกาลการแข่งกีฬาและวัฒนธรรม เพื่อส่งเสริมการมีมิตรภาพระหว่างประเทศ ซึ่งหวังว่าการมีมิตรภาพระหว่างประเทศ จะทำให้เกิดสันติภาพไม่มีสงครามหรือความรุนแรงเกิดขึ้น
โดยจัดขึ้นเป็นครั้งแรกที่เมืองเซเลีย ประเทศสโลวีเนีย เมื่อปี 1968 (พ.ศ. 2511) เป็นการชิงชัยของเด็กนักเรียนชายหญิงวัยอายุ 12-15 ปี โดยทีมที่เข้าร่วมแข่งขันจะให้ส่งในนามของเมือง ไม่ใช่ส่งในนามของประเทศ ฉะนั้นประเทศหนึ่งอาจจะส่งหลายเมืองก็ได้ ในครั้งแรกนั้นมีทีมที่เข้าร่วมแข่งขันจาก 9 ประเทศ
การแข่งขันมีจุดมุ่งหมาย เพื่อพัฒนาการทางด้านร่างกาย สติปัญญา และจิตใจของเด็ก และที่สำคัญที่สุดคือ เพื่อให้เด็กมีประสบการณ์การได้รู้จักกัน จะได้สร้างมิตรภาพโดยการติดต่อต่อเนื่องกันต่อไปเมื่อทุกคนกลับไปถึงบ้าน ซึ่งจะขยายผลไปถึงเพื่อนคนอื่นๆที่จะได้ร่วมกันติดต่อด้วย เพราะเด็กในวัยนี้เป็นช่วงวัยที่ชอบติดต่อกับเพื่อนเพศเดียวกัน จะได้แลกแปลี่ยนข้อมูล แลกเปลี่ยนวัฒนธรรม ฝึกฝนภาษา และช่วยเหลือต่อกันเมื่อเติบโตเป็นผู้ใหญ่
สำหรับการแข่งขันกีฬา เด็กในวัยนี้ยังไม่ควรจะต้องมีการแข่งขันแบบโหมหนักเอาเป็นเอาตาย เช่น แข่งกันครั้งละหลายๆเกมหรือหลายๆเซ็ทหรือหลายๆวัน แต่เด็กต้องการจะได้ท่องเที่ยว ต้องการได้รับความสนุกสนาน ได้รู้จักกันและสร้างมิตรภาพต่อกันมากกว่า
ตลาดหนองมน
วอยซ์เอกซ์เอ็มแอล
วอยซ์เอกซ์เอ็มแอล หรือ วีเอกซ์เอ็มแอล  เป็นมาตรฐาน XML ใช้สำหรับสร้างหัวข้อบนอินเทอร์เน็ตที่สามารถเข้ากับการยอมรับการพูดและโทรศัพท์ แทนที่การใช้เว็บเบราว์เซอร์บนคอมพิวเตอร์ส่วนบุคคล ซึ่งใช้โทรศัพท์เชื่อมผ่านเว็บเสียง คุณเพียงกดหมายเลขโทรศัพท์ของเว็บไซต์และใช้อุปกรณ์การพูดแล้วกดคำสั่งและก็จะได้รับข้อมูลข่าวสารที่ต้องการ
วิทยาลัยเทคโนโลยีโปลิเทคนิคลานนา
วิทยาลัยเทคโนโลยีโปลิเทคนิคลานนา เชียงใหม่ ตั้งอยู่เลขที่ 2 ถนนสุขเกษม ตำบล ป่าตัน อำเภอเมือง จังหวัดเชียงใหม่ ได้รับอนุญาตให้
ดำเนินการจากกระทรวงศึกษาธิการ ตั้งแต่วันที่ 18 ธันวาคม พ.ศ. 2521 เป็นต้นมา มีวัตถุประสงค์เพื่อส่งเสริมการศึกษา ด้านวิชาชีพแก่เยาวชนชาวเชียงใหม่ และเยาวชนทั่วไป โดยเฉพาะในภาคเหนือได้มีโอกาสศึกษาในสาขาวิชาช่างอุตสาหกรรม ในระดับมาตรฐานทัดเทียมกับสถาบันชั้นนำของประเทศ เมื่อแรกเริ่มโรงเรียนมีอาคารทิพยมณฑล เป็นอาคารเรียน 1 หลัง มีจำนวนนักศึกษา 350 คน ในเนื้อที่ 10 ไร่ ทำการสอนในหลักสูตรสถาบันเทคโนโลยีราชมงคล ระดับประกาศนียบัตรวิชาชีพ(ปวช. ) 3 แผนก คือ แผนกช่างยนต์ แผนกช่างไฟฟ้า และแผนกพณิชยการ
ปัจจุบันเปลี่ยนชื่อเป็น วิทยาลัยเทคโนโลยีโปลิเทคนิคลานนา เชียงใหม่ (ปทล.)
วิทยาลัยเทคโนโลยีโปลิเทคนิคลานนา เชียงใหม่ (โรงเรียนโปลิเทคนิคลานนาเดิม)ตั้งอยู่เลขที่ ๒ ถนนสุขเกษม ตำบล ป่าตัน อำเภอเมือง จังหวัดเชียงใหม่ ได้รับอนุญาตให้ดำเนินการจากกระทรวงศึกษาธิการ ตั้งแต่วันที่ ๑๘ ธันวาคม ๒๕๒๑ เป็นต้นมา มีวัตถุประสงค์เพื่อส่งเสริมการศึกษา ด้านวิชาชีพแก่เยาวชนชาวเชียงใหม่ และเยาวชนทั่วไป โดยเฉพาะในภาคเหนือได้มีโอกาสศึกษาในสาขาวิชาช่างอุตสาหกรรม ในระดับมาตรฐานทัดเทียมกับสถาบันชั้นนำของประเทศ เมื่อแรกเริ่มวิทยาลัยเทคโนโลยีมีอาคารทิพยมณฑล เป็นอาคารเรียน ๑ หลัง มีจำนวนนักศึกษา ๓๕๐ คน ในเนื้อที่ ๑๐ ไร่ ทำการสอนในหลักสูตรสถาบันเทคโนโลยีราชมงคล ระดับประกาศนียบัตรวิชาชีพ(ปวช. ) ๓ แผนก คือ แผนกช่างยนต์ แผนกช่างไฟฟ้า และแผนกพณิชยการ
พ.ศ. ๒๕๒๗ ได้เปิดสอนหลักสูตรสถาบันเทคโนโลยีราชมงคล ในระดับประกาศนียบัตรวิชาชีพชั้นสูง(ปวส.) ใน แผนกช่างยนต์ และช่างไฟฟ้า และได้ขยายพื้นที่ออกไปเป็น ๓๕ ไร่ เพื่อปลูกสิ่งก่อสร้าง และสถานที่พักผ่อนสนับสนุนกิจกรรมนักศึกษา
พ.ศ. ๒๕๒๙ วิทยาลัยเทคโนโลยีได้รับอนุญาตจากกระทรวงศึกษาธิการ ให้เปิดสอนหลักสูตรประกาศนียบัตรวิชาชีพสาขาวิชาช่างอิเล็กทรอนิกส์ และมุ่งเน้นการเรียนการสอนทางสาขาช่างอุตสาหกรรมทั้งทางด้านช่างยนต์ ช่างไฟฟ้า และช่างอิเล็กทรอนิกส์ จึงเห็นสมควรลดจำนวนนักศึกษาสายพณิชยการลง และขยายจำนวนนักศึกษาทางสายช่างอุตสาหกรรม ต่างๆ ให้มากขึ้น
ปี พ.ศ. ๒๕๓๘ วิทยาลัยเทคโนโลยีจึงได้เปิดทำการสอนสาขาวิชาเทคนิคสถาปัตยกรรม ในระดับประกาศนียบัตรวิชาชีพ(ปวช.)
ปี พ.ศ. ๒๕๓๙ วิทยาลัยเทคโนโลยีได้ขยายหลักสูตรประกาศนียบัตรวิชาชีพ(ปวช.) สาขาวิชาก่อสร้าง
ปี พ.ศ. ๒๕๔๑ วิทยาลัยเทคโนโลยีได้ขยายหลักสูตรอาชีวศึกษาในระดับประกาศนียบัตรวิชาชีพชั้นสูง(ปวส.) สาขาช่างเทคนิคสถาปัตยกรรม และได้ปรับใช้หลักสูตรอาชีวศึกษาในระดับ ปวช. และ ปวส. ทุกสาขา
ปี พ.ศ. ๒๕๔๕ ได้เปิดสอนในประเภทวิชาพณิชยการ ในระดับประกาศนียบัตรวิชาชีพ (ปวช.) และประกาศนียบัตรวิชาชีพชั้นสูง (ปวส.) ประเภทวิชาบริหารธุรกิจ ในสาขางานการบัญชี การตลาด และคอมพิวเตอร์ธุรกิจ และประเภทวิชาอุตสาหกรรมท่องเที่ยว ในสาขางานมัคคุเทศเดินป่า อีกครั้งหนึ่ง หลังจากที่ได้หยุดการเรียนการสอนไป
ปัจจุบัน วิทยาลัยเทคโนโลยีจัดการเรียนสอนโดยใช้หลักสูตรของกรมอาชีวศึกษา ใน ๓ ประเภทวิชา ได้แก่ ประเภทวิชาอุตสาหกรรม ประเภทวิชาพาณิชยกรรมและบริหารธุรกิจ และประเภทวิชาอุตสาหกรรมการท่องเที่ยว บนพื้นที่ จำนวน ๓๕ ไร่ มีบุคลากร จำนวน ๒๘๖ คน และนักศึกษา จำนวน ๔,๘๓๒ คน มีอาคารเรียน ๔ หลัง อาคารอำนวยการ ๑ หลัง โรงฝึกปฏิบัติ ๗ หลัง อาคารเอนกประสงค์ ๑ หลัง อาคารห้องสมุด ๒ หลัง อาคารพยาบาล ๑ หลัง อาคารกิจการนักศึกษา ๒ หลัง อาคารแสดงผลงานนักศึกษา ๑ หลัง อาคารโรงกรองน้ำ ๑ หลัง อาคารห้องน้ำ ๖ หลัง อาคารมินิมาร์ท ๑ หลัง ศาลาธรรม ๑ หลัง สนามฟุตบอล ๕ สนาม สนามตะกร้อ ๒ สนาม สนามบาสเกตบอล ๑ สนาม สนามวอลเลย์บอล ๑ สนาม สนามเปตอง ๑ สนาม สนามฝึกซ้อมกีฬาเทควันโด ๑ สนาม และสวนสุขภาพ ๑ แห่ง
ปัจจุบัน วิทยาลัยเทคโนโลยีโปลิเทคนิคลานนาได้ขยายพื้นที่รวมเป็นจำนวน 35 ไร่ รองรับความก้าวหน้าทางการศึกษาที่รุดหน้าไปอย่างไม่หยุดยั้ง มีกาารสร้างอาคารใหม่เพิ่มเติมจำนวนหลายหลัง ตลอดจนนำอุปกรณ์ที่ทันสมัยล้ำหน้าทางเทคโนโลยีเข้ามาสนับสนุนในด้านการเรียน การสอน ซึ่งขณะนี้มีนักศึกษาทั้งระดับ ปวช. ปวส. กว่า 4,000 คน
"ความรู้คู่คุณธรรม" วิทยาลัยกำหนดปรัชญาการศึกษาโดยมุ่งพัฒนาผู้เรียนให้มีความสามารถทางวิชาการ มีทักษะในการปฏิบัติงาน และมีคุณสมบัติที่จำเป็นตามลักษณะอาชีพ พร้อมที่จะทำงานร่วมกับผู้อื่น หรือทำงานเป็นอิสระ สามารถปรับปรุงตนให้ทันต่อวิวัฒนาการทางเทคโนโลยี มีระเบียบวินัย มีความสำนึกในจรรยาบรรณวิชาชีพ ควบคู่ไปกับคุณธรรมในการดำรงชีวิต มีความรับผิดชอบต่อตนเอง และสังคม
อัตลักษณ์
เป็นคนดีมีความรู้คู่สังคม
สร้างคนดีให้มีความรู้สู่สังคม
มาร์ช ปทล.
ปทล. โปลิเทคนิคลานนา
แหล่งรวมวิชา แห่งพาณิชและช่าง
สมัครสมานสามัคคีก่อเป็นพลัง
สร้างความหวัง ให้ชีวิตมั่นคง
ส่งเสริมจรรยา จริยะสูงส่ง
ยึดมั่นในชาติ ศาสน์ กษัตริย์ รัฐดำรง
ช่วยเสริมส่ง วิชาชีพให้ร่ำลือ
ประกาศศักดา สร้างชื่อเสียงให้ระบือ
สร้างเกียรติคุณ ไปทั่วแคว้น ให้เขาลือ
ว่าเรานี้คือ ลูกหลาน ปทล.
แหล่งรวมชีวา รวมวิญญา หลอมหล่อ
ให้กล้าแกร่ง ให้เข้มแข็งไม่ย่อท้อ
ปทล. ทุกคนอดทนเหนือใคร (ซ้ำ *)
ทำนอง/เนื้อร้อง สุจิตรา วีระชาติ
เรียบเรียงเสียงประสานโดย คณะครู-นักเรียนวิทยาลัยเทคโนโลยีโปลิเทคนิคลานนา
รางวัลแห่งความภูมิใจ.
โรงเรียนพระราชทาน
วิทยาลัยเทคโนโลยีโปลิเทคนิคลานนา เชียงใหม่ รับรางวัลโรงเรียนรางวัลพระราชทาน ปีการศึกษา 2550 จาก สมเด็จพระเทพรัตนราชสุดาสยามบรมราชกุมารี
ได้รับรองมาตรฐานคุณภาพการศึกษา
รางวัลสถานศึกษาวิชาทหารดีเด่น
จากมณฑลทหารบกที่ 33 เชียงใหม่
รางวัลโรงเรียนเอกชนดีเด่น
รางวัลสถานศึกษาที่มีกิจกรรมแนะแนวดีเด่น
และครูแนะแนวดีเด่นระดับอาชีวศึกษาจ.เชียงใหม่จากกระทรวงแรงงานและสวัสดิการสังคมร่วมกับ จ.เชียงใหม่
รางวัลคุรุสภาสำหรับผู้บริหารสถานศึกษาดีเด่น
ระดับอุดมศึกษา สังกัดสำนักงานคณะกรรมการการศึกษาเอกชน จากคุรุสภา จ.เชียงใหม่
รางวัลเกียรติคุณสถานศึกษา
ประเภทจัดกิจกรรมในการป้องกันติดตามและแก้ไขปัญหา ความประพฤตินักเรียนนักศึกษา จ.เชียงใหม่ ดีเด่น จากกรมพลศึกษา
2 ถนนสุขเกษม ต.ป่าตัน อ.เมือง จ.เชียงใหม่ 50300 โทร. 0 5321 3061, 0 5321 3144, 0 5321 9175 แฟกซ์ 0 5340 8223
โทรณาจารย์
โทรณะ (Droṇa) หรือ โทรณาจารย์ เป็นครูสอนวิชาอาวุธผู้ยิ่งใหญ่แห่งราชสำนักหัสตินาปุระ และเป็นอาจารย์ของเหล่าตัวละครเอกในเรื่องมหาภารตะทั้งฝ่ายเการพและปาณฑพ ภายหลังเมื่อเกิดสงครามทุ่งกุรุเกษตร โทรณะได้เป็นหนึ่งในแม่ทัพของฝ่ายเการพ จนกระทั่งเสียชีวิตลงด้วยน้ำมือของธฤษฏะทฺยุมัน ในสงครามครั้งนั้น
กำเนิดและวัยเยาว์.
โทรณะเป็นบุตรแห่งฤษีภรัทวาชะ (Bharadvāja) โดยวันหนึ่งภรัทวาชะไปที่ฝั่งแม่น้ำคงคาและได้พบนางอัปสรฆฤตาจี (Ghṛtācī) ผู้งดงามอย่างยิ่ง ทำให้ภรัทวาชะหลั่งน้ำเชื้อลงในภาชนะใส่น้ำ และเกิดเป็นเด็กชายคนหนึ่งขึ้นมา เด็กนั้นจึงได้ชื่อว่า “โทรณะ” ซึ่งแปลว่า “กระออมน้ำ” หรืออีกชื่อหนึ่งคือ “ภารัทวาชะ (Bhāradvāja)” ซึ่งหมายถึง “บุตรแห่งภรัทวาชะ” ข้อความหนึ่งในมหาภารตะกล่าวด้วยว่า โทรณะนั้นคือพระพฤหัสปติ (Bṛhaspati) ผู้เป็นอาจารย์ของทวยเทพแบ่งภาคลงมาเกิด
โทรณะเรียนวิชาอาวุธอยู่ในสำนักของบิดา โดยมีทรุปัท (Drupada) เจ้าชายแห่งแคว้นปัญจาละ (Pañcāla) เป็นเพื่อนร่วมสำนัก ต่อมาทรุปทจบการศึกษาและกลับเมืองของตนไป ส่วนโทรณะมีโอกาสได้รับอาวุธจากปรศุราม (Paraśurāma) จึงอาจนับได้ว่าโทรณะเป็นศิษย์ของปรศุรามด้วยอีกทางหนึ่ง
ชีวิตครอบครัวและจุดเริ่มต้นความแค้น.
โทรณะแต่งงานกับนางกฤปี (Kṛpī) น้องสาวของกฤปะ (Kṛpa) หรือกฤปาจารย์ มีบุตรชายด้วยกันคนหนึ่ง ชื่ออัศวัตถามัน (Aśvatthāman) มหาภารตะบางฉบับเล่าว่า โทรณะมีฐานะขัดสนมาก ไม่สามารถซื้อนมให้อัศวัตถามันได้ ทำให้เด็กอื่นๆกลั่นแกล้งอัศวัตถามันด้วยการผสมน้ำแป้งให้ดื่มโดยหลอกว่าเป็นนม จากเหตุการณ์นี้ โทรณะจึงเดินทางไปยังแคว้นปัญจาละเพื่อขอความช่วยเหลือจาก ทรุปัท อดีตเพื่อนร่วมสำนักของตน
ขณะนั้น ทรุปัทขึ้นครองราชย์เป็นราชาแห่งปัญจาละแล้ว โทรณะได้เข้าไปพบและแจ้งว่าตนคือเพื่อนเก่า แต่ทรุปัทแสดงออกถึงอาการรังเกียจและปฏิเสธไมตรีแต่เดิม ทำให้โทรณะแค้นใจมากและเดินทางออกจากแคว้นปัญจาละ มุ่งหน้าสู่นครหัสตินาปุระ (Hastināpura) ทันที
เหตุการณ์ที่ทรุปัทขับไล่โทรณะอย่างไร้เยื่อใยในครั้งนี้ นับเป็นจุดเริ่มต้นความแค้นระหว่างคนทั้งคู่ ซึ่งจะนำไปสู่เหตุการณ์ที่เกี่ยวข้องกับทั้งสองต่อไปอีกมากในอนาคต
“อาจารย์” แห่งหัสตินาปุระ.
โทรณะเดินทางไปยังเมืองหัสตินาปุระ และได้พบกับราชกุมารทั้งหลายซึ่งกำลังเดือดร้อน เพราะเล่นกันแล้วทำลูกบอลตกลงไปในบ่อน้ำลึก โทรณะจึงสำแดงฝีมือธนูโดยยิงลูกธนูให้ต่อกันเป็นสาย จนสามารถเก็บลูกบอลรวมถึงแหวนที่โยนลงไปขึ้นมาได้สำเร็จ เด็กๆอัศจรรย์ใจกับทักษะนี้มาก โทรณะจึงสั่งให้นำเรื่องนี้ไปเล่าแก่ภีษมะ (Bhīṣma) เมื่อได้ฟังจากหลานๆ ภีษมะก็ทราบในทันทีว่าบุคคลผู้นี้คือโทรณะ จึงเข้าไปพบและขอร้องให้รับเหล่าราชบุตรเป็นศิษย์ โทรณะซึ่งตั้งใจเช่นนั้นอยู่แล้วก็ตอบรับ โดยขอสัญญาจากเด็กๆว่า เมื่อสำเร็จการศึกษา จะต้องกระทำสิ่งหนึ่งตามที่ตนสั่งโดยไม่บิดพลิ้ว แต่ไม่ได้แจ้ง ณ เวลานั้นว่าสิ่งที่ต้องการคือกิจธุระใด การเข้ารับตำแหน่งเป็นอาจารย์ด้านวิชาอาวุธในราชสำนักหัสตินาปุระนี้ทำให้โทรณะมีอีกชื่อเรียกหนึ่งว่า “อาจารยะ (Ācārya)” ซึ่งก็แปลว่า “อาจารย์” นั่นเอง
ในฐานะครูผู้ถ่ายทอดวิชา โทรณะทำหน้าที่ได้อย่างดีเยี่ยม สามารถสร้างลูกศิษย์ให้เป็นนักรบที่เก่งกาจได้ทั่วถ้วน แต่หากพิจารณาถึงจรรยาบรรณความเป็นครูตามแนวคิดปัจจุบัน การกระทำของโทรณะอาจเรียกได้ว่าไม่สู้ยุติธรรมนัก สิ่งหนึ่งที่โทรณะแสดงออกอย่างชัดเจนคือความรักใคร่และเข้าข้างอรชุน (Arjuna) เหนือกว่าศิษย์คนอื่นๆ เพราะอรชุนนั้นมีพรสวรรค์ ใฝ่รู้ใฝ่เรียน และรู้จักกระทำตนให้เป็นที่รักของอาจารย์ เช่นที่ในบางต้นฉบับเล่าว่า โทรณะต้องการถ่ายทอดวิชาพิเศษให้บุตรของตนคือ อัศวัตถามันแต่เพียงผู้เดียว จึงสั่งให้ศิษย์คนอื่นๆไปตักน้ำ แล้วสอนวิชาลับแก่อัศวัตถามันในระหว่างนั้น อรชุนรู้เข้าจึงพยายามตักน้ำให้เสร็จโดยเร็วแล้วกลับเข้าไปเรียนด้วย ทำให้อรชุนได้รับการสั่งสอนไม่ยิ่งหย่อนไปกว่าอัศวัตถามัน หรือครั้งหนึ่งอรชุนนำธนูไปฝึกเพิ่มเติมเองในเวลากลางคืน โทรณะมาพบเข้าก็ประทับใจอย่างยิ่ง ถึงกับออกปากว่า จะทุ่มเททุกวิถีทางเพื่อให้อรชุนเป็นนักธนูที่ไม่มีผู้ใดในโลกเสมอได้ ด้วยความรักและคำสัตย์ที่ให้ไว้กับอรชุนนี้เอง ทำให้โทรณะเลือกจะไม่สอนวิชาอาวุธพรหมาสตร์ (Brahmāstra) แก่กรรณะ (Karṇa) ตามที่กรรณะร้องขอ แม้ว่ากรรณะมีศักยภาพเพียงพอที่จะเรียน ทั้งยังทำให้เกิดเรื่องราวน่าสลดของเอกลัพย์ (Ekalavya) อีกด้วย
เอกลัพย์เป็นเจ้าชายของชาวนิษาท (Niṣāda) ซึ่งเป็นกลุ่มชนนอกสังคมอารยัน อาศัยอยู่ในป่า เอกลัพย์เดินทางมาขอเรียนกับโทรณะในหัสตินาปุระแต่ถูกปฏิเสธ จึงกลับไปแล้วปั้นดินเป็นรูปโทรณะ ฝึกฝนวิชาธนูเองต่อหน้ารูปดินนั้นจนชำนาญ วันหนึ่งอรชุนได้เห็นฝีมือของเอกลัพย์โดยบังเอิญ จึงกลับไปต่อว่าโทรณะ ว่าเหตุใดจึงผิดคำสัญญาไปสอนศิษย์อื่นให้เก่งกาจกว่าตนได้ โทรณะจึงไปหาเอกลัพย์และขอค่าทักษิณาเป็นนิ้วโป้งของเอกลัพย์ เอกลัพย์นั้นนับถือโทรณะเป็นครูโดยสุจริตใจ จึงตัดนิ้วโป้งมอบให้โดยไม่รีรอ เมื่อขาดนิ้วที่เป็นหลักในการจับลูกธนู เอกลัพย์ก็ไม่อาจทัดเทียมกับอรชุนได้อีก เหตุการณ์นี้แม้จะนับว่าโทรณะกระทำตามสัตยวาจาตามหลักศาสนาฮินดู แต่ก็ทำให้เห็นความคิดจิตใจบางประการของโทรณะได้ดีทีเดียว
นอกจากที่กล่าวมาแล้วนี้ เรื่องราวอันแสดงถึงความรักของโทรณะที่มีต่ออรชุนเป็นพิเศษยังมีอีกไม่น้อย ดังเช่นการจัดทดสอบฝีมือศิษย์โดยสั่งให้ยิงนกประดิษฐ์ที่วางอยู่บนยอดไม้ ซึ่งมีแต่อรชุนเท่านั้นที่ทำได้ หรือการสอนวิชาอาวุธพรหมศิรัส (Brahmaśiras) แก่อรชุนเพียงผู้เดียวหลังจากที่อรชุนได้พิสูจน์ตนว่ามีความสามารถเพียงพอ เป็นต้น
ภายหลังเสร็จสิ้นการเรียนการสอน โทรณะได้ทวงสัญญากับราชบุตรทั้งหลาย โดยขอให้ช่วยทำสงครามกับแคว้นปัญจาละและจับตัวทรุปัทมาให้ได้ เหล่าเจ้าชายก็กระทำตามนั้นได้สำเร็จ โทรณะขอให้ ทรุปัทกลับคืนเป็นมิตรต่อกันอีกครั้ง และขอปันอาณาจักรครึ่งหนึ่ง ทรุปัทจำต้องยอมตาม แต่ก็ผูกใจเจ็บ กระทั่งตั้งความปรารถนาจะมีบุตรชายเพื่อจะสังหารโทรณะให้ได้ในสักวันหนึ่ง
แม่ทัพแห่งสงครามกุรุเกษตร.
โทรณะร่วมมหาสงครามแห่งทุ่งกุรุเกษตรโดยเข้ากับฝ่ายเการพ เพราะสินจ้างและบุญคุณของราชสำนักหัสตินาปุระ แม้ในใจโทรณะเองจะทราบถึงคุณธรรมของเจ้าชายปาณฑพและหวังให้ฝ่ายนั้นได้รับชัยชนะก็ตาม